एक तीसरी श्रेणी के लोग भी होते हैं, जिनकी जान रेलगाड़ियों के पहियों के नीचे कट कर अक्सर चली जाती है. यह ऐसे लोग हैं जो रेलवे ट्रैक के साथ-साथ चलते रहते हैं, यह जानते हुए भी कि ट्रेन सामने से आ रही है. जैसे ही ट्रेन उनके पास से गुजरने को होती है, वो कूद कर पटरियों से दूर हो जाते हैं. पंजाब में परमवीर और संजय दोनों ने ऐसे मामले खूब देखे हैं. ऐसी घटनाओं से कई बार इंजन ड्राइवर भ्रम की स्थिति में जाता है. वो अंदाजा लगाते रह जाते हैं कि कहीं यह शख्स ट्रेन के आगे तो नहीं कूद जाएगा, उसने ट्रेन का हॉर्न सुना कि नहीं सुना, उसने गाड़ी आते हुए देख ली है या नहीं. संजय ने बताया, 'इस तरह कई बार कुछ लोगों की हरकतों की वजह से कई ऐसे लोग भी घायल हो जाते हैं, जिन्हें वाकई ट्रेन का अंदाजा नहीं होता.'